Касьцёл Узвышэньня Сьвятога Крыжа (Узда)

Касьцёл Узвышэньня Сьвятога Крыжа — помнік архітэктуры канца XVIII стагодзьдзя ва Ўзьдзе. Знаходзіцца ў цэнтры места, на гістарычным Рынку. Твор архітэктуры клясыцызму. Гісторыя Новы драўляны касьцёл ва Ўзьдзе збудаваў у 1798 годзе ўладальнік мястэчка Казімер Завіша. У школе пры касьцёле навучаўся паэт Тамаш Зан. У касьцёле хрысьцілі Ануфрыя Луцэвіча, дзеда Янкі Купалы, а потым, у 1843 годзе, яго бацьку Дамініка Луцэвіча. У пачатку XX ст. да касьцёла прыбудавалі мураваную апсыду. У 1930-я гады савецкія ўлады зачынілі касьцёл, будынак якога перарабілі пад клюб. Пазьней яго выкарыстоўвалі як раённы цэнтар культуры. У 2000 годзе за старым касьцёлам збудавалі новы касьцёл. Архітэктура Помнік архітэктуры клясыцызму з прыбудаванай 3-граннай апсыдай у стылі нэаготыкі. Гэта прастакутны ў пляне будынак пад пакатым 2-схільным дахам з вальмай над алтарнай часткай. Фасад вылучаецца 5-калённым портыкам з трыкутным франтонам. Калёнам портыка на фасадзе адпавядаюць прысьценныя паўкалёны на высокіх цагляных базах. Уваход мае выгляд шырокага прастакутнага партала. У цэнтры бакавых фасадаў вылучаюцца рызаліты, завершаныя трыкутнымі франтонамі. Прастакутныя аконныя праёмы разьмяшчаюцца ў два ярусы. Унутраная прастора падзяляецца слупамі на тры нэфы. Алтарная сьцяна аздаблялася ілюзорнай выявай алтара. Галерэя Заўвагі Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Касьцёл Узвышэньня Сьвятога Крыжа ва Ўзьдзе, Radzima.org